
PËR NGRITJEN E NJËSISË SË SHËRBIMIT PSIKO-SOCIAL

Në mbështetje të nenit 102 të Kushtetutës së Republikës së Shqipërisë dhe të nenit 20 të ligjit nr. 69/2012, datë 21.6.2012 “Për sistemin arsimor parauniversitar në Republikën e Shqipërisë”, 

URDHËROJ:

1. Drejtoria Arsimore Rajonale (DAR)/Zyra Arsimore Rajonale (ZA) të organizojë ngritjen e Njësisë së Shërbimit Psiko-Social. 
2. Shërbimi Psiko-Social (SHPS) vlerëson gjendjen psiko-sociale të nxënësve me probleme të të nxënit ose të sjelljes dhe, në bashkëpunim me mësues e drejtues të institucioneve arsimore dhe prindërit, planifikon dhe realizon shërbime që ndihmojnë në zhvillimin arsimor, social dhe personal të nxënësve.
3. Numri i psikologëve dhe punonjësve socialë në Njësinë e SHPS-së është brenda numrit të punonjësve buxhetorë të miratuar me vendimin nr. 160, datë 13.2.2008 të Këshillit të Ministrave “Për caktimin e numrit të punonjësve për vitin 2008 në ministritë dhe institucionet qendrore”, për Ministrinë e Arsimit dhe Shkencës. 
4. Numri i psikologëve dhe punonjësve socialë në një SHPS për një DAR/ZA, përcaktohet nga numri i nxënësve në institucionet arsimore (kopshte, shkolla) në juridiksionin e DAR/ZA-së dhe normave të SHPS-së.
5. SHPS-ja ofrohet sipas këtyre normave:
a) Në kopshtet dhe shkollat e arsimit bazë: Një psikolog dhe një punonjës social për 3000-3500 nxënës; 
b) Në shkollat e arsimit të mesëm të lartë: Një psikolog dhe një punonjës social për 2800-3500 nxënës; 
c) Në shkollat me arsim fillor dhe arsim të mesëm: Një psikolog dhe një punonjës social për 2500-3000 nxënës;
d) Në shkollat e arsimit special: Një psikolog dhe një punonjës social për 200 nxënës;
6. Psikologu/punonjësi social ka formim fillestar dhe të thelluar si vijon:
a) Psikologu: Diplomë universitare “Bachelor” në degën e “Psikologjisë”, si dhe studime “Master shkencor” në “Psikologjinë shkollore” ose “Psikologji klinike”, ose “Master profesional” “Këshillim psikologjik” ose në drejtime të tjera të përafërta;
b) Psikologu: Vetëm diplomë universitare “Bachelor” në “Psikologji”. Psikologu duhet që, brenda 3 viteve nga data e fillimit të punës, të kryejë studime të thelluara në nivelin master shkencor ose profesional në degën e “Psikologjisë”;
c) Punonjësi social: Diplomë universitare “Bachelor” në degën e “Punës Sociale” dhe studime “Master profesional” në “Punë sociale” ose “Çështje të fëmijës dhe familjes” në drejtime të tjera të përafërta.
d) Punonjësi social: Vetëm diplomë universitare “Bachelor” në “Punë Sociale”. Punonjësi social duhet që, brenda 3 viteve nga data e fillimit të punës të kryejë studime të thelluara në nivelin “Master shkencor” apo “Profesional” në degën e “Punës sociale”.
7. Titullari i DAR/ZA-së emëron psikologun/punonjësin social në Njësinë e SHPS-së me konkurrim të hapur, sipas procedurave të emërimit të specialistëve të DAR/ZA-së.
8. Drejtuesi i Njësisë së SHPS-së është psikolog ose punonjës social dhe emërohet nga titullari i njësisë arsimore vendore pas propozimit të dy kandidatëve të përzgjedhur me votim të fshehtë nga specialistët (psikologët/punonjësit socialë) të Njësisë së SHPS-së. 
Në përshkrimin e punës së drejtuesit caktohet koha në rolin e drejtuesit dhe koha si psikolog ose punonjës social në institucionet arsimore publike.

9. Titullari i DAR/ZA-së, pas këshillimit me kryetarin e Njësisë së SHPS-së, cakton institucionet arsimore për çdo psikolog/punonjësit socialë të Njësisë.
10. Një psikolog/punonjës social mund të mbulojë një ose disa kopshte ose shkolla në varësi të numrit të nxënësve të këtyre institucioneve arsimore.
11. Njësia e SHPS-së ka në strukturën e saj supervizorin e psikologëve/punonjësve socialë, i cili ka për detyrë kryesore asistencën profesionale të tyre. 
12. Njësia e SHPS-së, që ka më shumë se 30 psikologë/punonjës socialë ka një supervizor të psikologut dhe një supervizor të punonjësit social.
Njësia e SHPS-së, që ka më pak se 30 psikologë/punonjës socialë ka një supervizor të psikologut dhe punonjësit social.

Në përshkrimin e punës së supervizorit caktohet koha në rolin e supervizorit dhe koha si psikolog ose punonjës social në institucionet arsimore publike.
13. Supervizori propozohet nga drejtuesi i SHPS-së dhe miratohet nga titullari i DAR/ZA-së.
14. Supervizori i psikologëve duhet të ketë një diplomë master në “Psikologji” dhe të paktën 5 vite punë si psikolog shkollor.
Supervizori i punonjësve socialë duhet të ketë një diplomë master në “Punë sociale” dhe të paktën 5 vite pune si punonjës social.
Në njësitë e SHPS-së me më pak se 30 specialistë, supervizori duhet të ketë një diplomë master në “Psikologji” dhe të ketë të paktën 5 vite pune si psikolog shkollor.
Ngarkohen për zbatimin e këtij urdhri: Sekretari i Përgjithshëm, Drejtoria e Përgjithshme e Arsimit Parauniversitar dhe drejtoritë arsimore rajonale/zyrat arsimore.
Ky urdhër hyn në fuqi pasi botohet në Fletoren Zyrtare.

